ഗുരുവായൂര് ഏകാദശി നാളെ ഗുരുവായൂര് ഏകാദശി നാളെ ആഘോഷിക്കും. കോവിഡ് നിയന്ത്രണങ്ങള് പാലിച്ചായിരിക്കും ഭക്തര്ക്ക് ദര്ശനം അനുവദിക്കുക. ചൊവ്വാഴ്ച ദശമി വിളക്ക് ആഘോഷിക്കും. ചൊവ്വാഴ്ച പുലര്ച്ച മൂന്നിന് ക്ഷേത്രനട തുറന്നാല് ദശമിയും ഏകാദശിയും കഴിഞ്ഞ് ദ്വാദശി ദിവസം രാവിലെ ഒമ്ബത് വരെ 54 മണിക്കൂറോളം ക്ഷേത്രനട തുറന്നിരിക്കും ഏകാദശികളില് ഏറ്റവും വിശിഷ്ഠമായ ഗുരുവായൂര് ഏകാദശിയെക്കുറിച്ച് കൂടുതലറിയാം: വിശ്വാസികള് കാത്തിരിക്കുന്ന പുണ്യ ദിനങ്ങളിലൊന്നാണ് ഗുരുവായൂര് ഏകാദശി. തങ്ങളുടെ നിരന്തരമായ പ്രാര്ത്ഥനയ്ക്കും വഴിപാടുകള്ക്കും ഭഗവാന് ഉത്തരം തരുന്ന നാളെന്ന് സങ്കല്പ്പിച്ച് വിശ്വാസികള് ഒഴുകിയെത്തുന്ന ഗുരുവായൂര് ഏകാദശി ഈ വര്ഷം നവംബര് 25 ബുധനാഴ്ച ആചരിക്കും. ഗുരുവായൂര് ഏകാദശി ഗുരുവായൂര് ക്ഷേത്രത്തിലെ ഏറ്റവും പ്രധാന്യമേറിയ ദിവസങ്ങളിലൊന്നാണ് വൃശ്ചിമാസത്തിലെ വെളുത്ത ഏകാദശി ദിവസം ആചരിക്കുന്ന ഗുരുവായൂര് ഏകാദശി. ഗുരുവായൂര് ക്ഷേത്രത്തില് പ്രതിഷ്ഠ നടന്നതും ഭഗവാന് കൃഷ്ണന് ഗീതോപദേശം നല്കിയതും ഇതേ ദിവസമാണെന്നാണ് വിശ്വസിക്കപ്പെടുന്നത്. ഗുരുവായൂര് ക്ഷേത്രത്തിലെത്തി പ്രാര്ഥിച്ചും ഭഗവാനെ തൊഴുതും വ്രതങ്ങളെടുത്തും ഒക്കെയാണ് വിശ്വാസികള് ഏകാദശി ആചരിക്കുന്നത്. ഹൈന്ദവ വിശ്വാസമനുസരിച്ച് വൃശ്ചിക ഏകാദശി ദിവസം പ്രാര്ഥിച്ചാല് വളരെയധികം ഫലങ്ങള് ലഭിക്കുമെന്നാണ്. ഇതേ ദിവസം തന്നെ മുപ്പത്തിമുക്കോടി ദേവതകളും വിഷ്ണുവിനോടൊപ്പം ക്ഷേത്രത്തിലേക്ക് എഴുന്നള്ളുമെന്നും വിശ്വസിക്കപ്പെടുന്നു. ഈ ദിവസം ക്ഷേത്രത്തിലെത്തി പ്രാര്ഥിക്കുന്നത് വിശ്വാസികളെ സംബന്ധിച്ചെടുത്തോളം ഏറ്റവും പുണ്യമായ കാര്യം കൂടിയാണ്. പുണ്യവും പരിപാവനവുമായ ഗുരുവായൂര് ഏകാദശിയെ ശ്രേഷ്ഠ വ്രതങ്ങളിലൊന്നായാണ് കണക്കാക്കുന്നത്. ഇതനുഷ്ഠിച്ചാല് രോഗശാന്തി, സാമ്ബത്തിക നേട്ടം, ഐശ്വര്യം,മനശ്ശാന്തി, തുടങ്ങിയ ഫലങ്ങള് ലഭിക്കുമെന്നാണ് വിശ്വാസം. കുടുംബത്തിന്റെ ഐശ്വര്യവും വിഷ്ണു പ്രീതിയും ഈ വ്രതം വഴി വിശ്വാസികള്ക്ക് ലഭിക്കും. ഗുരുവായൂര് ഏകാദശി നാളില് പൂര്ണമായും ഉപവസിക്കുകയാണ് ചെയ്യുന്നത്. അന്നേ ദിവസം അനുഷ്ഠിക്കുന്ന വ്രതങ്ങളും നേരുന്ന വഴിപാടുകളും ഈ ലോകത്തില് മാത്രമല്ല, പരലോകത്തിലും ആത്മാവിനൊപ്പമുണ്ടായിരിക്കുമെന്നാണ് വിശ്വാസം. ഐതിഹ്യമനുസരിച്ച് ശ്രീകൃഷ്ണന് ദ്വാരകയില് പൂജ നടത്തിക്കൊണ്ടിരുന്ന വിഗ്രഹമാണ് ഇവിടെ പ്രതിഷ്ഠിച്ചിരിക്കുന്നത് എന്നാണ് വിശ്വാസം. യഥാര്ത്ഥത്തില് ബ്രഹ്മാവിന് പൂജ നടത്തുവാനായി മഹാവിഷ്ണു നിര്മ്മിച്ച വിഗ്രഹമായിരുന്നു ഇത്. കൈമറിഞ്ഞ് ശ്രീകൃഷ്ണനിലെത്തുകയായിരുന്നു. ശ്രീകൃഷ്ണന് വൈകുണ്ഡത്തിലേക്ക് പോയപ്പോള് ദേവഗുരുവായ ബൃഹസ്പതിയും വായുദേവനും വിഗ്രഹം ഇവിടെ എത്തിക്കുകയും ശിവന്റെ നിര്ദ്ദേശ പ്രകാരം ഇവിടെ പ്രതിഷ്ഠിക്കുകയുമായിരുന്നു. ദേവഗുരുവായ ബൃഹസ്പദിയും വായുദേവനും ചേര്ന്ന് പ്രതിഷ്ഠ നടത്തിയതിനാലാണത്രേ ഇവിടം ഗുരുവായൂര് എന്നറിയപ്പെടുന്നത് എന്നാണ് വിശ്വാസം. പാതാളാഞ്ജനശിലയില് തീര്ത്ത വിഗ്രഹമാണ് ഇവിടെയുള്ളത്. വൃശ്ചിക മാസത്തിലെ ഏകാദശി ദിനത്തിലാണ് ഗുരുവായൂരപ്പനെ പ്രതിഷ്ഠിച്ചത് എന്നാണ് വിശ്വാസം. അതുകൊണ്ടുതന്നെ ഗുരുവായൂര് ഏകാദശി ഇവിടെ പ്രതിഷ്ഠാ ദിനവും കൂടിയാണ്. അര്ജ്ജുനന് ശ്രീകൃഷ്ണന് ഗീത ഉപദേശിച്ചുകൊടുത്തതും ഈ ദിവസമാണെന്നാണ് വിശ്വാസം. അതിനാല് ഗീതാദിനമായും ഈ ദിവസം ആചരിയ്ക്കപ്പെടുന്നു.